Сауд Хьэрыпым къыщыхожаныкI
Сауд Хьэрыпым и Джиддэ къалэм щекIуэкIащ атлетикэ хьэлъэмкIэ зи ныбжьыр илъэс 13 — 17-м итхэм я дунейпсо зэхьэзэхуэ. Урысей Федерацэм и командэ къыхэхам хэту саугъэт нэхъыщхьэм щIэбэнащ Къэбэрдей-Балъкъэрым щыщ Скрипко Аланэ.
Зи хьэлъагъыр килограмм 64-м нэблагъэхэм я зэпеуэм рывокым Аланэ къыщиIэта килограмм 82-рэ хъу штангэм домбеякъ медалыр къыхуихьащ.
ЕтIуанэ бгъэдыхьэгъуэкIэ (толчокым) Скрипко къигъэIурыщIа килограмми 102 зи хьэлъагъми ещанэ увыпIэр къыхуихьыфыну щытащ, арщхьэкIэ судьяхэм ар хабжакъым, спортсменым техникэ и лъэныкъуэкIэ щыуагъэ мащIэ IэщIэкIауэ къалъытэри.
Скрипко Аланэ зыщегъасэ Нарткъалэ дэт атлетикэ хьэлъэмкIэ спорт школым. Ар зэхьэзэхуэм хишащ КъБР-м атлетикэ хьэлъэмкIэ и командэ къыхэхахэр щагъэхьэзыр центрым и тренер нэхъыжь Шэкэм Михаил.
Къэхъун Бэч.
